**დამტკიცებულია**

**სსიპ - შოთა რუსთაველის ეროვნული სამეცნიერო ფონდის**

**გენერალური დირექტორის 2015 წლის 6 ოქტომბრის №143 ბრძანებით**

 ***დანართი 1***

**სსიპ შოთა რუსთაველის ეროვნული სამეცნიერო ფონდისა და გერმანიის იულიხის კვლევითი ცენტრის
„დოქტორანტებისთვის ერთობლივი კვლევითი-საგანმანათლებლო პროგრამის“
პირობები**

**მუხლი 1. ზოგადი დებულებანი**

1. ეს დებულება აწესრიგებს პროგრამაში მონაწილეობის გამოცხადებას, მოთხოვნილი დოკუმენტების მიღების, მიზნობრივი გრანტის გაცემისა და პროექტების მონიტორინგის წესს.

2. სსიპ – შოთა რუსთაველის ეროვნული სამეცნიერო ფონდისა (შემდგომში – ფონდი) და გერმანიის იულიხის კვლევითი ცენტრის (შემდგომში – ცენტრი) ერთობლივი „დოქტორანტებისთვის იულიხ - საქართველოს ერთობლივი პროგრამის“ (შემდგომში – პროგრამა) მიზანია:

ა) მიეცეთ ქართველ დოქტორანტებს შესაძლებლობა ესტუმრონ მსოფლიოში წამყვან კვლევით ცენტრს გამოცდილების მისაღებად და წარმართონ უახლესი, მაღალი დონის კვლევები როგორც ფუნდამენტური ისე გამოყენებითი მიმართულებით.

ბ) ხელი შეუწყოს ცენტრს რათა განახორციელონ ერთობლივი კვლევითი-საგანმანათლებლო პროგრამა, რომელიც წაახალისებს გერმანიასა და საქართველოს შორის თანამშრომლობის გაღრმავებას, ასევე უზრუნველყოფს ივ. ჯავახიშვილის სახელობის თბილისის სახელმწიფო უნივერსიტეტის, საქართველოს ტექნიკური უნივერსიტეტის, ილიას სახელმწიფო უნივერსიტეტის კონსორციუმის (შემდგომში საქართველოს უნივერსიტეტების კონსორციუმი), ან ცენტრთან ურთიერთშეთანხმებით ამავე კონსორციუმში შესული საქართველოს სხვა უნივერსიტეტების მიერ წარდგენილი დოქტორანტების კვლევით სტაჟირებას ცენტრში, მოიზიდავს საუკეთესო სტუდენტებს სადოქტორო პროგრამებისთვის საჭირო კვლევების განსახორციელებლად, საქართველოს სამეცნიერო პოტენციალის შემდგომი განვითარებისთვის.

3. პროგრამის ფარგლებში დაფინანსებულმა დოქტორანტებმა/ახალგაზრდა მეცნიერებმა კვლევითი სტაჟირებიდან საქართველოში დაბრუნების შემდგომ ცენტრში მიღებული ცოდნა და გამოცდილება უნდა გამოიყენონ და გაავრცელონ ადგილობრივ უნივერსიტეტებსა და კვლევით ინსტიტუტებში.

4. პროგრამა ქართველ დოქტორანტებს აძლევს შესაძლებლობას კვლევითი სტაჟირების ფარგლებში ცენტრში განახორციელონ სადისერტაციო ნაშრომების მომზადებასთან დაკავშირებული კვლევები, ასევე დაამყარონ გრძელვადიანი თანამშრომლობა იულიხისა და გერმანიის სხვა სამეცნიერო ცენტრებისა თუ უნივერსიტეტების მეცნიერებთან შემდეგ სფეროებში:

ა) მათემატიკური მეცნიერებები;

ბ) საინფორმაციო ტექნოლოგიები;

გ) საბუნებისმეტყველო მეცნიერებები;

დ) საინჟინრო მეცნიერებები;

ე) სიცოცხლის შემსწავლელი და სამედიცინო მეცნიერებები.

**მუხლი 2. პროგრამის ადმინისტრირება**

1. პროგრამის განხორციელებას ადმინისტრირებას უწევს ფონდი და ცენტრი.

2. ფონდი და ცენტრი პროგრამის განხორციელებასთან დაკავშირებით უზრუნველყოფენ:

ა) პროგრამაში მონაწილეობის გამოცხადებას, განაცხადების მიღების ვადების დადგენას;

ბ) ცენტრსა და ფონდს შორის 2015 წლის 16 ივნისს ხელმოწერილი შეთანხმებით **(ამ ბრძანების დანართი 2)** განსაზღვრული რაოდენობის განაცხადების მიღებასა და ერთობლივ დაფინანსებას.

3. ფონდი უზრუნველყოფს:

ა) პროგრამაში მონაწილეობის საჯაროდ გამოცხადებას;

ბ) ქართველ დოქტორანტთა განაცხადების მიღებას საქართველოს უნივერსიტეტების კონსორციუმის ერთ-ერთი წევრის წარდგინებით.

გ) წარმოდგენილი განაცხადებისა და თანდართული დოკუმენტაციის პაკეტის შესაბამისობის დადგენას ტექნიკური მახასიათებლების მიხედვით მოთხოვნილი საბუთების ჩამონათვალთან. ტექნიკური ხარვეზის აღმოჩენის შემთხვევაში, ფონდი სთხოვს განმცხადებელს 5 დღის ვადაში წარმოადგინოს შესაბამისი დოკუმენტი.

დ) შემოსული განაცხადების ერთიანი სიისა და მოთხოვნილი დოკუმენტაციის სრული პაკეტის ცენტრში გაგზავნას;

ე) ცენტრის მხრიდან მოწოდებული დამტკიცებული დოკუმენტების საფუძველზე საგრანტო ხელშეკრულებების გაფორმებას დოქტორანტებთან და მათ დაფინანსებას;

3) პროექტების მონიტორინგს.

**მუხლი 3. სუბიექტები**

1. პროგრამაში მონაწილეობა და განაცხადის წარმოდგენა შეუძლიათ ფონდსა და ცენტრს შორის გაფორმებული 2015 წლის 16 ივნისის შეთანხმების პირველი პუნქტით განსაზღვრული საქართველოს უნივერსიტეტების კონსორციუმის ერთ-ერთი წევრის მხრიდან, იულიხის ცენტრთან ურთიერთშეთანხმებით წარდგენილ დოქტორანტებს. საგრანტო დაფინანსების მაძიებელი დოქტორანტი უნდა იყოს 30 წლამდე ასაკის (პროგრამის გამოცხადების დღისთვის), რომელსაც აქვს მაგისტრის (ან მასთან გათანაბრებული) აკადემიური ხარისხი, რომელიც ჩაატარებს ცენტრში სადოქტორო პროგრამისთვის საჭირო კვლევას (სადოქტორო ნაშრომის მომზადება) ამ დებულების პირველი მუხლის მე-4 პუნქტში აღნიშნული კვლევითი მიმართულებებით.

 **მუხლი 4. განაცხადების ფორმატი და საგრანტო დაფინანსება**

1. პროგრამა ითვალისწინებს საქართველოს უნივერსიტეტების კონსორციუმიდან (ცენტრთან ურთიერთ შეთანხმებით) წარდგენილი არაუმეტეს სამი დოქტორანტის კვლევითი სტაჟირების დაფინანსებას.

2. დოქტორანტისათვის გრანტით დაფინანსებული კვლევითი სტაჟირების ხანგრძლივობა შეიძლება იყოს 3 წლამდე, მომდევნო არაუმეტეს 6-თვიანი გაგრძელების შესაძლებლობით. ვადის გაგრძელება შეთანხმებული უნდა იყოს ფონდსა და ცენტრს შორის და უნდა ეფუძნებოდეს შესაბამისი უნივერსიტეტისა და კვლევითი ინსტიტუტის ოფიციალურ მოთხოვნას. ცენტრში კვლევითი სტაჟირება არ უნდა იყოს წელიწადში 8 თვეზე,ან/და სემესტრში 4 თვეზე ნაკლები.

3. განაცხადის წარმდგენს ცენტრში უნდა ჰყავდეს კვლევითი სტაჟირების აკადემიური ხელმძღვანელი.

4. ფონდისა და ცენტრის ერთობლივი დაფინანსება გულისხმობს:

ა) მიზნობრივ საგრანტო დაფინანსებას, რომელიც მოიცავს ყოველდღიურ საცხოვრებელ ხარჯებს, ჯანმრთელობის, უბედური შემთხვევებისა და პერსონალური პასუხისმგებლობის დაზღვევას და მისი ოდენობა შეადგენს არაუმეტეს 1400 ევროს თვეში;

ბ) სამოგზაურო გრანტებს:

ბ.ა) ევროკავშირის ფარგლებში წელიწადში ერთ მოგზაურობას სადოქტორო თემასთან მჭიდროდ დაკავშირებულ სამეცნიერო ღონისძიებაზე/აქტივობაზე დასასწრებად;

ბ.ბ) წელიწადში მაქსიმუმ ორ ორმხრივ მგზავრობას საქართველოსა და გერმანიას შორის (ეკონომკლასის ბილეთით);

1. ყოველთვიური მიზნობრივი საგრანტო დაფინანსების 50% ფარავს ცენტრი და 50%-ს - ფონდი;
2. სამოგზაურო გრანტებს, რომელიც გულისმხობს ევროკავშირის ფარგლებში მგზავრობას, გასცემს ცენტრი;
3. საქართველო-გერმანიას შორის მგზავრობას აფინანსებს ფონდი.
4. ფონდი საგრანტო დაფინანსების გადარიცხვას უზრუნველყოფს ტრანშების სახით არაუმეტეს ორი ტრანშისა საანგარიშო წელიწადში. პირველი ტრანშის გადარიცხვის შემდგომ ყოველი შემდეგი ტრანშის გადასარიცხად დოქტორანტმა ფონდში უნდა წარმოადგინოს წინა ტრანშის შესაბამისი სრული პროგრამული, ფინანსური ანგარიში და იულიხის ცენტრის მიმწვევი ინსტიტუტიდან აკადემიური ხელმძღვანელის მიერ გაცემული გრანტის მიმღების შეფასება.

**მუხლი 5. პროგრამაში მონაწილეობისთვის განაცხადის წარდგენა**

1. საქართველოს უნივერსიტეტების კონსორციუმის წევრებსა და ცენტრის ურთიერთშეთანხმების საფუძველზე წარდგენილმა პროგრამაში მონაწილე კანდიდატმა უნდა გამოგზავნოს შევსებული განაცხადი ქართულ და ინგლისურ ენებზე ელ. ფოსტის შემდეგ მისამართზე juelichphd@rustaveli.org.ge **2015 წლის 26 ოქტომბრის 17:00 სთ-მდე** და ფონდის კანცელარიაში ნაბეჭდი სახით - **2015 წლის 27 ოქტომბრის 17:00 სთ-მდე.**

2. განაცხადი უნდა შეიცავდეს შემდეგ დოკუმენტაციას:

ა) შევსებულ განაცხადის ფორმის თავფურცელსა და კვლევითი პროექტის მოკლე რეზიუმესქართულად და ინგლისურად **(ამ ბრძანების** **დანართი 3**);

ბ) ცენტრის მიმწვევ ინსტიტუტში გრანტის მაძიებლის აკადემიური ხელმძღვანელის (დაწესებულების/იურიდიული პირის) უფლებამოსილი პირის მხრიდან გაცემულ ოფიციალურ **მოწვევის წერილს[[1]](#footnote-1)** (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნას დაფინანსებულ დოქტორანტთან ხელშეკრულების გაფორმებისას;

გ) **სარეკომენდაციო წერილს** საქართველოდან გამგზავნ უნივერსიტეტში ხელმძღვანელისგან (ინგლისური და ქართული ვერსიები, ხელმოწერილი ხელმძღვანელის მიერ);

დ) განმცხადებლის ყველაზე მაღალი სამეცნიერო ხარისხის (მაგ. მაგისტრის) დამადასტურებელ დოკუმენტის ასლს (ქართულად და თარგმანი ინგლისურად, ან გერმანულად)[[2]](#footnote-2);

ე) გერმანული და/ან ინგლისური ენის ფლობის დამადასტურებელ სერთიფიკატს, ან შესაბამისი ცოდნის დამადასტურებელ დოკუმენტს (ინგლისურად, ან გერმანულად და ქართული თარგმანი)[[3]](#footnote-3); საერთაშორისო სერთიფიკათის შემთხვევაში საჭიროა თარჯიმანთა ბიუროს მიერ დამოწმებული ქართული თარგმანის წარმოდგენა;

ვ) გრანტის მაძიებლის CV ტაბულარულ ფორმაში ინგლისურად და ქართულად **(ამ ბრძანების** **დანართი 4-ით დამტკიცებული ფორმის შესაბამისად**);

ზ) ნაშრომების სიას ინგლისურ ენაზე, სათაურების, თანაავტორების, გამოქვეყნების ადგილის, თარიღისა და სხვა საჭირო დეტალების მითითებით (ასეთის არსებობის შემთხვევაში);

თ) კვლევის გეგმას (1 – 2 გვერდი), რომელიც შეთანხმებულია ცენტრის მიმწვევ ინსტიტუტთან და რომელიც დაბეჭდილია ცენტრის ოფიციალურ ლოგოიან ფურცელზე და ხელმოწერილია აკადემიური ხელმძღვანელის მიერ იულიხის ცენტრიდან (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნეს დაფინანსებულ დოქტორანტთან ხელშეკრულების გაფორმებისას;

ი) ბიუჯეტის ფორმას ქართულად და ინგლისურად (**ამ ბრძანების დანართი 5**); ხარჯთაღრიცხვა უნდა მოიცავდეს ფონდის მხრიდან მიზნობრივ საგრანტო დაფინანსების (ყოველთვიური გრანტის) ბიუჯეტის 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის;

კ) გრანტის მაძიებლის დოქტორანტურაში სწავლის დამადასტურებელი ცნობა, გაცემული საქართველოს მხრიდან წარმდგენი უნივერსიტეტის მიერ (ქართულად და ინგლისური თარგმანი დამოწმებული თარჯიმანთა ბიუროს მიერ);

ლ) გრანტის მაძიებლის პირადობის მოწმობის დასკანირებული ასლი.

**ფონდის კანცელარიაში ყველა დოკუმენტი წარდგენილი იქნება გრანტის მაძიებლის მიერ ხელმოწერილ პროგრამაში მონაწილეობის შესახებ განცხადებასთან ერთად (ამ ბრძანების დანართი 6).**

3. ფონდის მიერ ცენტრში იგზავნება მხოლოდ სრულყოფილი განაცხადი.

4. ფონდი უფლებამოსილია ნებისმიერ ეტაპზე მოხსნას განაცხადები, რომლებიც არ შეესაბამება პროგრამის მიზნებისათვის დადგენილ მოთხოვნებს, არასრულყოფილია ან შეიცავს ყალბ ინფორმაციას.

5. ფონდი არ ანაზღაურებს პროგრამის განაცხადების მომზადებისა და წარდგენისათვის გაწეულ ხარჯებს.

**მუხლი 6. პროგრამის განხორციელების ეტაპები**

პროგრამის განხორციელების ძირითადი ეტაპებია:

ა) პროგრამაში მონაწილეობის გამოცხადება;

ბ) ცენტრსა და ფონდს შორის ურთიერთშეთანხმებით განსაზღვრული რაოდენობის დოქტორანტების განაცხადების ფონდში წარმოდგენა საქართველოს უნივერსიტეტების კონსორციუმის ერთ-ერთი წევრის მხარდაჭერით/წარდგინებით;

გ) ტექნიკური მახასიათებლების მიხედვით შემოსული დოკუმენტაციის პაკეტის შესაბამისობის დადგენა ამ დებულების მე-5 მუხლის, მე-2 პუნქტში მოთხოვნილი საბუთების ჩამონათვალთან;

დ) ტექნიკური ხარვეზის აღმოჩენის შემთხვევაში, ფონდი სთხოვს განმცხადებელს 5 დღის ვადაში წარმოადგინოს შესაბამისი დოკუმენტი.

ე) შემოსული განაცხადების ერთიანი სიის შედგენა, რომელშიც შედის წინამდებარე დებულების მე-5 მუხლის, პირველ პუნქტში მითითებული საქართველოს უნივერსიტეტების კონსორციუმის წევრ(ებ)ის მიერ წარდგენილი კანდიდატურები (მაქსიმუმ 3 დოქტორანტი) და დამტკიცება ფონდის გენერალური დირექტორის მიერ;

ვ) დამტკიცებული სიისა და განაცხადების/დოკუმენტაციის სრული პაკეტის (ინგლისურ ენაზე) ელ. ფოსტით გაგზავნა ცენტრში განსახილველად და დასამტკიცებლად;

ზ) ცენტრის მიერ საბოლოო გადაწყვეტილების მიღება განაცხადების დამტკიცებაზე;

თ) ცენტრის მხრიდან მოწოდებული დამტკიცებული დოკუმენტების საფუძველზე ფონდის მიერ საგრანტო ხელშეკრულებების გაფორმება დოქტორანტებთან და დაფინანსება, რაც მოიცავს ფონდის მხრივ მიზნობრივ საგრანტო დაფინანსების (ყოველთვიური გრანტის) ბიუჯეტის 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის.

**მუხლი 7. საგრანტო ხელშეკრულება**

ფონდი უზრუნველყოფს საგრანტო ხელშეკრულებების გაფორმებას იულიხის ცენტრის მიერ შერჩეულ და დამტკიცებულ მონაწილეებთან.

**მუხლი 8. კვლევის შესრულების მონიტორინგი**

1. ფონდი ახორციელებს პროექტის შესრულების მონიტორინგს მის მიერ დადგენილი პერიოდულობით, რომელიც განისაზღვრება გრანტის მიმღებთან ფონდის მიერ გაფორმებულ საგრანტო ხელშეკრულებაში; პროექტის მონიტორინგი მოიცავს ფინანსურ და პროგრამულ ნაწილს.

გრანტის მიმღები ვალდებულია საანგარიშო პერიოდის დასრულებიდან 21 დღის ვადაში ფონდში წარმოადგინოს პროგრამის განხორციელების ანგარიში ფონდის მიერ დადგენილი ფორმების შესაბამისად.

აღნიშნულ ანგარიშთან ერთად, გრანტის მიმღებმა ამავე პერიოდში უნდა წარმოადგინოს ცენტრის მიმწვევ ინსტიტუტში მისი აკადემიური ხელმძღვანელის შეფასება დოქტორანტის მიერ პროგრამის ფარგლებში განხორციელებული საქმიანობის შესახებ (ინგლისურ ენაზე და ქართული თარგმანი დამოწმებული თარჯიმანთა ბიუროს მიერ).

2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.

3. ფინანსური მონიტორინგის დროს ფონდი:

ა) ახორციელებს საგრანტო ხელშეკრულების ფინანსურ კონტროლს ფონდის მიერ დამტკიცებული ანგარიშის ფორმების შესაბამისად წარმოდგენილი დოკუმენტაციის განხილვის საფუძველზე, რაზეც ადგენს შესაბამის განხილვის აქტს.

ბ) ეყრდნობა დოქტორანტის მიერ წარმოდგენილ საგრანტო სახსრების ხარჯვის დამადასტურებელ დოკუმენტაციას.

გ) დოქტორანტის მიერ წარმოდგენილ ანგარიშზე ადგენს განხილვის აქტს, რომელშიც აისახება საანგარიშო პერიოდში ავანსის სახით გადარიცხული თანხის ხარჯვის შესაბამისობა საგრანტო ხელშეკრულებით გათვალისწინებულ ხარჯთაღრიცხვასთან.

4. ფინანსური მონიტორინგისას:

ა) მიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ საგრანტო ანგარიშზე დაბრუნებას;

გ) ნაშთად ჩაითვლება – საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

4. პროგრამული მონიტორინგი გულისხმობს დოქტორანტის მიერ ხელშეკრულებით გათვალისწინებული ამოცანების შესრულების დამადასტურებელი დოკუმენტაციის შემოწმებას. პროგრამული მონიტორინგის განხორციელებისას ფონდი ეყრდნობა დოქტორანტის მიერ წარმოდგენილ დოკუმენტებს. პროგრამული მონიტორინგის განსახორციელებლად დოქტორანტი ფონდს წარმოუდგენს მიმღები კვლევითი ინსტიტუტიდან კვლევითი სტაჟირების აკადემიური ხელმძღვანელის ოფიციალურ წერილს კვლევითი სტაჟირების პერიოდში ჩატარებული კვლევის შესახებ.

5. გრანტის გამცემს აქვს უფლება შეაფასოს დასრულებული საგრანტო პროექტის სამეცნიერო ღირებულება და საგრანტო პროექტის ფარგლებში მიღებული შედეგი.

1. ცენტრის ინსტიტუტში მომუშავე მეცნიერის მიერ ხელმოწერილი მოწვევა (აკადემიურ ხელმძღვანელობაზე თანხმობა) წარმოდგენილი უნდა იყოს იულიხის ოფიციალურ სატიტულო ფურცელზე (მისამართის, ტელეფონის, ფაქსისა და ელექტრონული ფოსტის მითითებით). მოწვევა ნათლად უნდა განსაზღვრავდეს დაგეგმილი კვლევითი სტაჟირების ვადებს. მოწვევის წარდგენა დასაშვებია ელექტრონული ფოსტით და ფაქსით. [↑](#footnote-ref-1)
2. საკვალიფიკაციო სერტიფიკატების, დიპლომისა და მაგისტრის სერტიფიკატებისთვის საჭიროა გერმანული ან ინგლისური თარგმანის წარდგენა, რომელიც დამოწმებულია უნივერსიტეტის ადმინისტრაციის მიერ. [↑](#footnote-ref-2)
3. ინგლისური ან გერმანული ენის ცოდნის დამადასტურებელი საბუთი შეიძლება გაცემული იყოს უნივერსიტეტის ადმინისტრაციის მიერ. [↑](#footnote-ref-3)